લુચ્ચા પાકિસ્તાને સરબજિતને પકડીને તેના પર અત્યંત ગંભીર આરોપો લગાવેલા. એ વાતમાં હકીકત કેટલી હતી તે ક્યારેય બહાર આવવાનું નથી, પરંતુ બીજી માનવીય હકીકત એ છે કે તેણે પોતાની જિંદગીના અઢી દાયકા અમાનુષી ત્રાસની વચ્ચે પાકિસ્તાની જેલમાં કાઢી નાખ્યા અને એવા જ કરુણ મોતે મર્યો. એ સ્ટોરી ગ્લિસરિનની બૉટલની મદદ વગર પણ રડવું આવે એવી ટ્રૅજિક છે. પરંતુ અગાઉ ફિલ્મી મૅરી કૉમ બનાવી ચૂકેલા ઓમંગ કુમારને આપણી સંવેદનશીલતા પર કદાચ ભરોસો નહીં હોય એટલે એક તો તેમણે પર્પલ હોઠવાળી ઐશ્વર્યાને કાસ્ટ કરી અને તેની લાલ આંખો કરીને તેને પંજાબની પાંચેય નદીઓમાં પૂર આવી જાય એટલી રડાવી. ઐશ્વર્યાનો પ્રૉબ્લેમ એ છે કે તે હવે સતત તાર સપ્તકમાં જ બોલે છે. ડિરેક્ટર ઓમંગ કુમારે તેને બૉર્ડર પરથી ચીસો પડાવીને છેક કોટ લખપત જેલ સુધી તેનો અવાજ ન પહોંચાડ્યો એ જ ગનીમત છે. અભિષેક બચ્ચનની જેમ હવે ઐશ્વર્યાની દર બીજી ફિલ્મ પણ કમબૅક ફિલ્મ જ ગણાય છે. એ કારણ હોય કે ગમે તે, પણ અહીં દિલ્હીથી લાહોર વાયા પંજાબ બધે ઐશ્વર્યા જ છવાયેલી છે. સરબજિતને શોધવાનું કામ પણ પિતા તેને જ સોંપે, ટપાલો પણ તે જ લખે, દિલ્હીની હડિયાપટ્ટી અને આંદોલનો પણ તે જ કરે. એ તો ઠીક, પણ જાણે દુ:ખ પણ તેને એકલીને જ થાય. આ હરિકેન ઐશ્વર્યામાં રિચા ચઢ્ઢા જેવી પાવરફુલ ઍક્ટર રીતસર પરાણે દબાયેલી લાગે છે. તેનું પાત્ર શું કામ દબાયેલું રહે છે એવી કોઈ ચોખવટ નથી. ઐશ્વર્યાનો કલબલાટ જોઈને આપણને સતત એવી બીક લાગ્યા કરે કે હમણાં રિચા ચઢ્ઢાનું મગજ જશે અને તે ઐશ્વર્યા કરતાંય મોટા અવાજે બૂમાબૂમ કરી મૂકશે. સૌથી ખરાબ બાબત એ છે કે આટલી રડારોળ છતાં, ધોળા વાળ-ચશ્માંના મેકઅપ છતાં, અવાજના ટોનમાં બદલાવ છતાં ઐશ્વર્યાની ઍક્ટિંગ-પીડા નૅચરલ લાગતી નથી. ઊડીને સીધી આંખમાં ખૂંચી જાય એવી વાત એ છે કે ઉંમર ખાલી ઐશ્વર્યાની જ દેખાય છે, રિચા ચઢ્ઢા તો જાણે પતંજલિની પ્રોડક્ટ વાપરતી હોય એમ ગોરી ચિટ્ટી જ રહે છે. કદાચ મેકઅપનું ફોકસ પણ ઍશ જ રહી છે.